Britte vra Brexit-uitstel tot 30 Junie | Netwerk24
Britte vra Brexit-uitstel tot 30 Junie
05 April 2019 10:06
Theresa May, Britse premier, het in 'n brief gevra vir uitstel tot 30 Junie om die Europese Unie te verlaat.
Soos sake tans staan, moet die Britte die EU op 12 April verlaat sonder dat 'n ooreenkoms deur die LP's goedgekeur is. May het voorgestel dat, indien die LP's betyds kan ooreenkom op 'n plan, Brittanje die EU voor die verkiesing van die Europese parlement op 23 Mei kan verlaat.
Vroeër is berig Donald Tusk, president van die Europese Unie (EU), is glo bereid om Brexit vir nóg 12 maande uit te stel.
'n Senior bron in die EU het glo vir die BBC gesê dat Tusk van plan is om 'n "inskiklike uitstel" op die onderhandelingstafel te sit en uitstel tot 31 Maart 2020 toe te staan.
Theresa May, Britse premier, en Donald Tusk, president van die Europese Unie. Foto: Reuters
Só 'n plan van Tusk sal Brittanje toelaat om die EU vroeër te verlaat indien die Britse parlement met 'n Brexit-plan vorendag kom. EU-leiers sal egter eers hul goedkeuring moet gee.
Brittanje moes die EU aanvanklik op 29 Maart 2019 verlaat het, maar die Britse parlement steun nie May se Brexit-ooreenkoms nie. Hulle het in die week besluit dat May moet teruggaan na die EU en vir uitstel vra. – Reuters
#BREAKING British PM asks EU to delay Brexit until June 30: Downing Street pic.twitter.com/fRe1MXiRgm